מספר פנימי: 2013502

הכנסת העשרים

**יוזמים: חברי הכנסת** **איתן ברושי**  
 **חיים ילין**  
 **מאיר כהן**  
 **עמר בר-לב**  
 **בצלאל סמוטריץ'**  
 **יהודה גליק**  
 **אכרם חסון**  
 **קסניה סבטלובה**  
 **נחמן שי**  
 **איילת נחמיאס ורבין**  
 **יוסי יונה**  
 **יצחק וקנין**  
 **מרדכי יוגב**  
 **דב חנין**  
 **יחיאל חיליק בר**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

פ/3899/20

הצעת חוק הנכים (תגמולים ושיקום) (תיקון – הגבלת שכר טרחת עורך דין), התשע"ז–2017

|  |  |  |  |  |  |  |  |
| --- | --- | --- | --- | --- | --- | --- | --- |
| הוספת סעיף 44ב | 1. | בחוק הנכים (תגמולים ושיקום), התשי"ט–1959 [נוסח משולב][[1]](#footnote-2), אחרי סעיף 44א יבוא: | | | | | |
|  |  | "הגבלת שכר טרחת עורך דין | | | 44ב. | (א) על אף האמור בכל דין או הסכם, שכר הטרחה המרבי, לא כולל מס ערך מוסף, שמותר לעורך דין לקבל בעד טיפול בתביעה לקצין התגמולים לפי חוק זה יהיה כמפורט להלן: | |
|  |  |  |  |  |  |  | (1) בעבור פתיחת תיק התביעה לקצין התגמולים – עד 5,000 שקלים חדשים; סכום זה יעודכן לפי מדד המחירים לצרכן שמפרסמת הלשכה המרכזית לסטטיסטיקה; |
|  |  |  |  |  |  |  | (2) בעבור הטיפול בתביעה – עד 8% מסך כל התגמולים שיתקבלו לפי חוק זה, לתקופה של חמש שנים, לפי שיעורם ביום החלטת קצין התגמולים, או עד 8% מסך המענק, אם נפסק כזה לפי סעיף 4ו, לפי העניין. |
|  |  |  |  |  |  | (ב) לעניין סעיף זה, "תביעה" – לרבות ערר וערעור שהוגשו בעניין אותה תביעה כאמור. | |
|  |  |  |  |  |  | (ג) שילם נכה שכר טרחה בסכום העולה על שיעורי שכר הטרחה הקבועים בסעיף קטן (א), רשאי הוא לתבוע את החזרת הסכום העודף." | |

דברי הסבר

נכי צה"ל שירתו את מדינת ישראל ונפצעו תוך כדי מילוי תפקידם. לאחרונה התקבלו פניות רבות לפיהן ישנם עורכי דין המנצלים את מצוקתם של נכי צה"ל ומציעים להם שירותים משפטיים עבור הכרה בהם כנכי צה"ל, או לחילופין הכרה בהחמרת סעיפי נכותם, בעלויות של עשרות ואף מאות אלפי שקלים. הסכמי שכר טרחה אלה, הנחתמים עם ציבור נכי צה"ל גורמים לחלק מהם להגיע אל סף פת לחם, ומונעים מרבים מהם להגיש תביעות להכרה בנכותם או להכרה בהחמרת מצבם, רק בשל עלויות שכר הטרחה הכרוכות בהליך. בחלק מהמקרים מדובר בניצול מצבם של צעירים שנפגעו בשירותם הסדיר, אשר אינם מבינים את מכלול המשמעויות העתידיות של הסכמי שכר הטרחה עליהם הם מוחתמים.

יש לציין, כי בשנים האחרונות אישרה כנסת ישראל שורה של חוקים חברתיים שעניינם קביעת תעריף מפוקח והוגן על שירותים משפטיים שמעניקים עורכי דין בנושאים שונים, למשל בטיפול בתביעות לפי חוק נכי רדיפות הנאצים, התשי"ז–1957. עם זאת, הסכמי שכר הטרחה שגובים עורכי הדין מנכי צה"ל אינם מפוקחים עדיין.

לפיכך, מוצע לקבוע כי אדם התובע לפי חוק הנכים (תגמולים ושיקום), התשי"ט–1959 [נוסח משולב], ישלם שכר טרחת ייצוג בגובה מרבי, בהתאם לשיעורים המפורטים בהצעת החוק.

ראוי לציין, כי נכי צה"ל תרמו מגופם ונפשם למען המדינה ומן הדין הוא שהמדינה היא זו שתעניק להם שירותים משפטיים חינם. לאור זאת, הקטנת תעריפי שכר הטרחה אותם ישלמו נכי צה"ל בגין טיפול בזכויותיהם היא הכרת תודה, ולו במעט, על פועלם למען המדינה.

הצעת חוק דומה בעיקרה הונחה על שולחן הכנסת התשע-עשרה על ידי חבר הכנסת דוד רותם ז"ל (פ/2160/19).

---------------------------------

הוגשה ליו"ר הכנסת והסגנים

והונחה על שולחן הכנסת ביום

כ"ד בשבט התשע"ז - 20.2.17

1. ס"ח התשי"ט, עמ' 276. [↑](#footnote-ref-2)